39. schôdza NR SR - 10.deň - B. popoludní
Dátum: 2025-09-24
Poslanec: Nash, Natália (PS)
Druh vystúpenia: Vystúpenie v rozprave

sme sa dozvedeli len o tej polovici sumy, ktorú štát vyzbiera od ľudí. Štát zvýši sociálne a zdravotné odvody, najmä od zamestnancov a živnostníkov. Oveľa menej sa opatrenia dotknú najbohatších alebo napríklad členov vlády. O druhej polovici, ktorú štát chce šetriť na sebe sme sa nedozvedeli zatiaľ nič a to je problém. Nespochybňujem, že konsolidovať musíme. Problém je, akým spôsobom to ideme robiť. Citujem, robíme to spôsobom, akým politicky uznáme my za vhodné. Povedal o konsolidácii podpredseda parlamentu Tibor Gašpar. Naši slovenskí sociálni demokrati idú ešte viac ožobračiť najmä pracujúcich a živnostníkov. Rada by som upozornila na jeho devastačné a skryté dopady na ďalšiu významnú oblasť a tou je slovenský šport. Minister financií Kamenický nám minulý týždeň počas svojej tlačovky oznámil zaujímavú informáciu, že aj športu a cestovného ruchu sa konsolidácia v roku 2026 prakticky nedotkne. Z ministerstva cestovného ruchu a športu zaznelo iba niečo o plánovanej úspore 14 mil. na režijných výdavkoch v rámci snahy štátu ušetriť na sebe. Toto tvrdenie je, dámy a páni prinajmenšom zavádzajúce a v horšom prípade je to obyčajné klamstvo a cynický výsmech všetkým športovcom, trénerom, rodičom a dobrovoľníkom, ktorí tvoria základňu slovenského športu. Pravdou je, že konsolidácia pod taktovkou SMER-u je pre slovenský šport toxická. Potichu a zákerne mu podlamuje kolená a berie kyslík. Vláda sa neodvážila prísť a povedať na rovinu berieme vám peniaze, namiešala mix opatrení, ktoré vo výsledku ožobračujú aj šport. Mnohí naši športovci, najmä v individuálnych športoch ale aj v kolektívnych, fungujú ako samostatne zárobkovo činné osoby. Tento balíček im v zákone o sociálnom poistení ruší tzv. odvodové prázdniny a zvyšuje minimálny vymeriavací základ. V preklade to znamená, že im zoberiete viac peňazí na odvodoch, ktoré si musia sami platiť. Sú to peniaze, ktoré im budú chýbať na regeneráciu, na sústredenia, na kvalitnejšiu prípravu, v prípade športových odborníkov aj na školenia, či zvyšovanie kvalifikácie. Vláda navrhuje zvýšiť sadzby na zdravotné poistenie. Opäť menej v peňaženke športovca, ale aj vyššie náklady pre každý jeden športový klub, ktorý zamestnáva trénerov či iný personál. Toto nie sú režijné náklady ministerstva, toto sú reálne peniaze, ktoré budú chýbať priamo v športe. A korunu tomu všetkému nasadzujú opatrenia v depeháčke. Množstvo športovcov či organizácií v športe potrebuje auto. Na prepravu na tréningy, na súťaže, na prevoz materiálu, na propagáciu. Vládny návrh teraz obmedzuje odpočet DPH pri kúpe a prevádzke osobných motorových vozidiel na 50 %. Vláda to nazýva znížením administratívnej záťaže, ja to nazývam priamym zvýšením nákladov pre celý športový sektor. Dámy a páni, nie je tajomstvom, že jedným z najvýznamnejších zdrojov financovania športu na Slovensku sú odvody z lotérií. Tento konsolidačný balík tieto odvody a príjmy štátneho rozpočtu výrazne zvyšuje. Podľa dôvodovej správy to bude približne o 55 mil. eur ročne. Z týchto miliónov navyše nepôjde ani jeden cent do slovenského športu. Tieto peniaze sa ticho stratia v čiernej diere štátneho rozpočtu, aby zaplátali diery spôsobené zlým hospodárením či nesystémovým a populistickým rozhadzovaním. Pri tejto garnitúre je ale pravdepodobné, že sa tieto financie opäť len prejedia. A čo všetky tieto opatrenia vlastne znamenajú v praxi? Znamená to, že športové kluby budú musieť zvýšiť členské poplatky. Šport sa tak stane menej dostupný pre deti z rodín s nižšími príjmami. Znamená to, že naši talentovaní športovci a športovkyne budú mať ešte ťažšie podmienky v porovnaní so zahraničnou konkurenciou. Znamená to menej prostriedkov pre mládežníckych trénerov, dobrovoľníkov, ktorí sú dušou komunitného športu. Znamená to väčší nápor na peňaženky rodičov. A tu mi dovoľte, aby som bola v príkladoch plytvania peniazmi veľmi konkrétna. Kým vláda takto zdola a systematicky odčerpáva peniaze zo športu, sme hore svedkami nesystémového a netransparentného rozdeľovania. Spomeňme si na vznik samotného zbytočného ministerstva cestovného ruchu a športu. Už vtedy bolo jasné, že z neho chce SNS absolútneho víťaza konsolidácie, do ktorého sa nalejú desiatky miliónov eur naviac, no bez akejkoľvek systémovej zmeny. Výsledkom je, že viac miliónov neprináša žiaden efekt. Miznú v zúfalo deravom systéme. Spomeňme si aj na predražený nájom priestorov na lukratívnej adrese za 1,8 mil. ročne. Spomeňme si na drahé výlety na futbal, na Formulu1, spomeňme si na trafiky pre spolustranníkov a najmä spolustranníčky. S drahým nájmom sa vraj aktuálne snaží robiť poriadok minister Huliak. Všetka česť, no mám obavy, že to dopadne ako s halou v Šamoríne. Olympijskú arénu v Šamoríne, na ktorú vláda poslala 20 mil., aby viac ako športu pomohla súkromnému biznisu, kde sa stretávajú záujmy finančných a iných skupín, ktorý ročne generuje 15 mil. straty. Vysúťažená ponuka na olympijskú arénu sa mimochodom vyšplhala na vyše 24 mil. a podľa môjho názoru to počas realizácie skončí ešte ďaleko vyššie. Kto to všetko zaplatí a kto bude dotovať prevádzku. Som zvedavá. Minister Huliak sa po nástupe nechal počuť, že investícia nemá zmysel a zruší ju. Výsledkom teda bolo, že musel ustúpiť. A dnes za odmenu dostal od premiéra ďalších 25 mil., aby mohol financovať výstavbu ďalších troch tentoraz atletických hál. Je to tzv. šetrenie po národniarsky. Ja nepochybujem, že atletické haly potrebujeme, ale prečo ich nepostavíme zo zdrojov z Fondu na podporu športu, ale z nesystémových peňazí, ktoré dáva vláda stále navyše. Pri nesystémovosti a rozhadzovaní je dobré spomenúť aj ministerstvu podriadené organizácie. Tie začali slúžiť na absolútne netransparentné zliepanie dotácií na podujatia. Boli sme dokonca svedkami, ako jedno podujatie dostalo podporu zároveň z ministerstva, Tiposu aj zo Slovakia Travel. Vo Fonde na podporu športu sme videli nárast rozpočtu z 20 mil. na minimálne 60 mil. ročne. Na prvé počutie to znie fajn, no ale aj tu chýbajú jasné a transparentné pravidlá. Pri bežných infraštruktúrnych výzvach sa namiesto hybridného nasilu využíva regionálny princíp prerozdelenia, bez určenia minimálnej dobovej hranice, bez poriadnej metodickej podpory. Výsledkom je, že podporu získavajú aj projekty s menej ako 40 bodmi zo 100 a to už je naozaj hazard s verejnými financiami. Vo fonde nebolo definované, čo je to národná infraštruktúra a na jej podporu idú ročne milióny eur. Pri niektorých podporených lokálnych projektoch názov športová infraštruktúra národného významu vyznieva smiešne, pretože nepoznáme žiadne kritériá, na základe ktorých je taká výnimočná. Podobná situácia je pri miliónoch na podporu významných súťaží, pričom fond na návrh ministerstva neraz schvaľuje podujatia, o ktorých len ťažko môžeme povedať, že sú významné. Svoju pozornosť upriamim ešte aj na Slovakia Travel, ktorá namiesto efektívnej propagácie Slovenska v zahraničí míňa zdroje u nás doma. Často ide o dotácie naozaj na čokoľvek bez reálneho prínosu k cieľom Slovakia Travel. Všetko až trápne skryté za marketingovú spoluprácu a propagáciu cestovného ruchu na Slovensku. Vidíme tu zákazky na služby, ktoré by sme možno čakali od samotnej Slovakia Travel, ale aj nesystémovú podporu športových podujatí. V poslednom čase slúži najmä na podporu kultúrnych podujatí, vrátane tých, ktoré naznačujú prideľovanie na politickú objednávku. 6500 eur na Očovskú folklórnu hrudu do rodnej obce ministra športu. 13 000 eur na Podpolianske slávnosti v Detve. 10 000 eur pre folklórny súbor Podpoľanec, kde je umeleckým vedúcim poslanec Malatinec na účasť na festivale na medzinárodne neuznanom severnom Cypre. 4500 eur na podujatie Gazdovanie na Hriňovských lazoch, opäť Podpoľanie. 5500 eur najnovšie pre združenie Javorie z Korytárok, ktorého predsedom je pán poslanec Malatinec, na prehliadku heligonkárov atď. Poďme k Tiposu. Ďalšie prasiatko na čokoľvek. Drahé zbytočné sťahovanie, kde trištvrte milióna ide iba na rekonštrukciu priestorov, ktoré majú zaujímavé prepojenia na iné osoby, ktoré možno poznajú aj niektorí ľudia z tohto parlamentu a ďalšie služby za státisíce. Klasický národniarsky modus operandi. Tipos navyše rád rozdáva dary, ktorých čerpanie sa nedá skontrolovať. Z týchto darov vyberám 15000 na Očovskú folklórnu hrudu, opäť ministrovo rodisko, 5000 eur na Aeroklub do Očovej, kde si pán minister chodí zalietať a nielen on, pozdravujeme aj do prezidentského paláca. 14950 eur na základnú školu v Očovej na krojové vybavenie pre deti. 15000 eur na Masarykov dvor na Vígľaš, kde je minister tiež varený pečený. 15000 eur na detský folklórny festival vo Zvolene. 13600 eur na Fórum sociálnej spravodlivosti zo Zvolena, za ktorým stojí rusofilný sympatizant strany pána Huliaka na projekt Pomáhať a ochraňovať bohaté kultúrne a duchovné hodnoty Slovákov. 8000 eur pre vydavateľstvo na projekt Piesne z hôr a dolín, zbierka ľudových piesní z Podpoľania Novohradu a Hontu. 5000 eur do obce Nové Sady na novosadskú hrádzu. Cieľom projektu je podpora pronárodnej slovenskej tradície maloroľníctva. Ak oriete, ste pronárodný, ak by ste niekto nevedeli. 11000 eur pre Lieskovský tenisový klub, opäť Podpoľanie. 4000 eur pre združenie Pivnička Podpoľanie z Hriňovej na súťaž traktoristov. 7000 eur pre obec Korytárky odkiaľ pochádza poslanec Malatinec na detské ihrisko. 15000 eur pre združenie zamestnávateľov vo vodnom hospodárstve, ktorému predsedá generálny tajomník služobného úradu ministerstva životného prostredia za SNS na vydávanie vodohospodárskeho časopisu. A napríklad dnes 15000 eur opäť pre Malatincov súbor Podpoľanec. Naozaj toto je taká hanba, že sa to ani nedá opísať. A ešte pri Tipose ostanem. Za najväčší bizár považujem 10000 eur pre slovenskú úniu Slávica, ktorej predsedá tajomník strany pána ministra. 15000 eur pre športový klub Dovalovo, ktorému predsedá podpredseda strany ministra Huliaka. 15000 eur pre spoločnosť manažéra Atila Végha. Zrejme je to výplata za pózovanie na predvolebnom guláši v Očovej. To sú naozaj akože absurdné príklady. Viem, že v kontexte konsolidácie to môže pôsobiť ako smiešne sumy, ale dobre ilustrujú, aký prístup majú zodpovední páni k verejným prostriedkom v ich správe. Už sa to začína podobať na princíp, že máme pol percenta, tak berme kým sa dá. Nakoniec by som sa rada venovala Národnému športovému centru. Tu sme videli podporu športových podujatí, ktorá dokonca môže byť v rozpore so zákonom. Čo ale určite je v rozpore so zákonom sú rodinkárske kšefty, pre ktoré sme podali aj trestné oznámenie. Minister Huliak by mal konať bezodkladne po tom, ako sme zverejnili, že zástupca riaditeľa podpisuje státisícové zmluvy so svojim švagrom a dohadzuje menšie zákazky aj svojej partnerke. Na státisícový rodinný tunel zatiaľ nevidím adekvátnu reakciu a dúfam, že je to len zdanie. Okrem toho vidíme státisícové výdavky na marketing a reklamné premety. Podozrenie vyvoláva aj skutočnosť, že tovary a služby za státisíce dodáva päť eseročiek s tým istým konateľom, alebo že IT služby majú ceny, nad ktorými viacerí IT odborníci krútia hlavou. Pán minister Huliak, viem že vaše výlety za seniormi s nordic walking palicami sú dobré promo a že s NŠC sa vám výborne spolupracuje, pretože aj vy rád dohadzujete dotácie a dary svojim. No v čase konsolidácie si títo ľudia našli cestičky ako vyciciavať veľké množstvo peňazí, ktoré sú určené pre prípravu našich mladých športovcov. Preto opäť vyzývam ministra, aby vykonal hĺbkovú kontrolu a zastavil zákazky a odstavil firmy prepojené na vedenie Národného športového centra. Vedela by som o spomenutých inštitúciách hovoriť v otázke plytvania ešte dlho, ale nestojím tu poslednýkrát. Konsolidácia sa musí robiť s rozumom, férovo a strategicky. Ani Dankom nafúknuté rozpočty by nemali byť oslobodené od spoločného úsilia šetriť. Namiesto desiatok skrytých úderov navrhujeme otvorenú diskusiu so športovou obcou. Poďme sa baviť napríklad o znížení rozpočtu Fondu na podporu športu, či už dlhodobom alebo dočasnom. Nastavme jasné pravidlá pre poskytovanie prostriedkov z lotériovky Tipos, či z agenúry Slovakia Travel, aby sa milióny neprejedali na hlúpostiach a radšej aby sa podporovali projekty, ktoré naštartujú ekonomiku. Budem opäť počúvať, že ignorujem investičný dlh v športe, že nehľadím na jeho záujmy, ale rozhliadnite sa okolo seba kolegovia a povedzte, že kde dlh nemáme. Teraz je prioritou plátať ten, ktorý nám onedlho môže znemožniť plátanie všetkých ostatných. Hovorím o riešeniach, ktoré by boleli menej, ako to čo robíte vy. Zvyšujete dane a odvody, ktoré zaťažia šport a zároveň odkláňate =====